Cul sgarfâ tant che dindiats i risultâts a rivin. Ancje a Gjenue l’Udin al fâs une partide discrete e al puarte a cjase un risultât positîf.
Bon il prin timp, plui sufierte la seconde part, ma in dut câs un altri passut indenant, te mentalitât, te classifiche e tal zûc, a tacâ de difese, là che e je stade plui atenzion che cuintri dal Turin. E magari, se Zapata al ves butât dentri chel balon a puarte vueide ae fin de prime frazion di zûc, la gare cuintri di un Genoa fuarton e varès podût cjapâ une plee ancjemò miôr, ancje se insom l’un a un al è un risultât just, che al pues lâ ben a dutis dôs lis scuadris.
L’Udin al partìs ben e al mostre di volê tignî bot denant de determinazion e dal ritmi dai parions di cjase. Al rive in chestis cundizions il gol dal un a zero per scuadre di balon furlane: scat su la fasse di Widmer, cross bas pinelât par Thereau e conclusion a bersai dal atacant blanc e neri.
Il Genoa al rispuint, sburtât dal dinamisim di Edenilson, Ocampos, Rigoni e Rincon e ancjemò prime de mieze ore di zûc i ros e blu a segnin: cross di Edenilson e conclusion cul cjâf di Ocampos.
Delneri al cambie scheme e al met De Paul a çampe. La partide e va indenant in maniere plasevule e divertente e prime de polse l’Udin si svicine une altre volte al vantaç, prime cuntun tîr di Thereau parât indaûr di Perini e po cul ‘tap in’ di Zapata, che si fâs cjapâ des striis e cu la puarte vueide le spare cul plat parsore de travierse.
Tal secont timp il Genoa al incres la sô pression, ma l’Udin al mostre di jessi in stât di difindisi cun sintiment e di rispuindi cence masse padins. Laxalt nol siere ben un altri biel cross di Edenilson e par Delneri al sune il campanel di alarme: cussì al cambie De Paul cun Adnan e po Thereau cun Perica, al jemple la linie mediane e i da al atacant cravuat la libertât di dâi fastidis ae difese dal Genoa cu la poie di Matos, jentrât al puest di Zapata.
Al passe il timp e lis conclusions fatis di une bande e di chê altre no cambiin il risultât. No rivin a fâlu nancje i doi tîrs, tal ultin, di Pavoletti e Rincon, parcè che Karnezis al è simpri tal puest just, tal moment just par fâ la robe juste. E cussì e finìs un a un.
fur_Latn fur_Latn fur_Latn fur_Latn fur_Latn fur_Latn fur_Latn